ARRONDO ALDASORO (EH Bildu, 2016-05-05):
Hasiko naiz agian lehen interbentzioan UPyDko ordezkariak esandakoa, Maneiro jaunak.
Estatu espainiarrak, gure ikuspuntutik, beste lege bat beharko du inongo zalantzarik gabe zeren eta LOMCE ez da ona inorentzat. Baina guk gure legea egin nahi dugu, guk gure hezkuntza sistema eraiki nahi dugu eta hori da nolabait gure iritzia: Hezkuntza sistema bat hemengo beharrei erantzungo diena.
Eta Madrilgo legeak onartu beharko luke, beste bat egingo balitz edo egiten bada, errealitate hori eta ahalmen hori, guk hemen gure hezkuntza sistema garatzeko, eraikitzeko ahalmena. Eta honekin ere uste dut Alderdi Popularrari maila batean erantzuten diodala bere iritzi baten inguruan behintzat edo gure inguruan esandakoaren aurrean.
Berriozabal anderea, LOMCEren kontra bai. Bai, noski, nola ez? Nik uste hor ados gaudela. Baina ezin gara gelditu horretan, ezin gara gelditu itxaroten ea Madrilen zer gertatzen den. Guk gure tresnak garatu behar ditugu eta LOMCEren aplikazio egutegia etetearen alde Madrilen bozkatu zenuten zuek, guk ere bai. Baina horrek gurean zer esan nahi du? Zeren zuek planteatzen duzue Heziberrik ez duela zerikusirik guztia horrekin. Eta ez da horrela.
Eta nik adibide batzuk ipini ditut. Ebaluazio sistema zeren arabera eraikitzen ari da edo finkatzen ari da gure lurraldeetan? Horren arabera maila handi batean. Itunpeko ikastetxeen hezkuntza itunak horren arabera egin dira eta jarraitu dezakegu hainbat gauza planteatzen.
Heziberrin jasota daude LOMCEk planteatzen dituen oinarrizko gauza asko eta asko. Beraz, Madrilen LOMCEren aplikazioaren alde egiten baldin badugu, hemen zer egin behar dugu? Hori da galdera. Heziberrin jasota dagoena ezin dugu eta ez da beharrezkoa horren arabera ere etetea? Bertan behera uztea? Guk uste dugu baietz zeren eta, azken batean, Heziberritik zer garatu da? Garatu dira curriculum dekretuak gaur egun arte.
Adostasun nahiko du ibilbide horrek? Ba guk berriz esango dugu. Beste daturik ez baldin badiguzue ematen, guk esango dugu ezetz, ez duela adostasun nahikorik. Eta horregatik ekartzen dugu ere eztabaida hau honetara, uste dugulako benetan ez duela adostasun nahikorik, ez eragileen artean eta ez ikastetxeetan. Eta bestela, berriro esango dut nola egunero luzatzen ari den planto egingo dioten ikastetxeen zerrenda, 3. mailako frogei. Eta hori da adibidetxo bat, adibidetxo bat, besterik ez.
Akordio zabala behar dugu gure ustez, akordio zabala gure hezkuntza sisteman ibilbide sakon eta inportante bat egin behar delako, benetan sinestuta gaudelako. Baina akordio zabala lortzeko parte hartzea, gardentasuna eta adostasuna ez egitea ere, inportantea da.
Eta berriro diogu, guk uste dugu lan hori ez dela egin eta gaur egun ez dela egiten ari. Eta horregatik, planteatzen dugu lege bat  - beharrezkoa da -  baina ibilbide hori egiteko aurretik eramaten den prozedura ere oso inportantea da. Hori gabe oso zaila egingo da, adostasunez edo adostasun handi batekin iristea lege bat izatea.
Eta hor ere, beste adibide bat ipiniko dut. Eta ez da nik esaten dudana, sindikatu guztiak, Hezkuntza Batzordean, zuk zeuk ere entzun zenuen uste dut. Esan zuten gaur egun beraiek Hezkuntza Sailak ez dituela kontsideratzen eragile bezala ere. Beraz, Heziberriren inguruan bakarrik aldebikoren bat izan dutela, ez direla partaide eztabaida horretan. Eta hori guretzat oso larria da. Guk uste dugu irakasleen ordezkariek, langileen ordezkariek eta gurasoen ordezkariek parte zuzena hartu behar dutela prozesu horretan.
Eta gero, beste gauza askoz hitz egin dezakegu. Ebaluazio sistemaz  - lehen aipatu dut - , duen garrantzia eta nola baldintzatzen duen egunero ikastetxeetan egiten dena. Eta horri heltzea oso inportantea dela eta Heziberrik eman dion irtenbidea guztiz kontrako norabidean doala eta berriro aztertu behar dugula.
Eta hori da gure bidea. Pentsatzen dugu gure hezkuntza sistemak balore asko dituela, bere osasuna ez dela txarra baina uste dugu gauza asko dituela hobetzeko, gauza asko.
Eta bide hori egiteko beste modu batean egin behar dela eta lehenengo eta behin, Heziberri dekretua bertan behera utzi eta adostasun zabala, prozedura gardenak irekitzea guztien parte hartzearekin.